Fahamu faida za mkojo wa sungura katika ukulima

Pambazuko
Fahamu faida za mkojo wa Sungura katika ukulima
Mkulima, tukiwa katika makala ya mwisho kuhusu ufugaji wa sungura,leo tunaangazia faida za mkojo wa sungura. Kulingana na utafiti wa wataalamu, mkojo wa sungura una faida kubwa katika kilimo.
Mkojo huu unatumiwa katika utayarishaji wa mbolea na kadhalika kupambana na wadudu waharibifu wa mimea ya kilimo.
Ni jambo lililowazi kwa kila mtu hata asiyekuwa mkulima kwamba ukuzaji wa mimea hukabiliwa na matatizo mawili makubwa. Mbolea na madawa ya kupambana na wadudu wanaoharibu mimea mashambani. Wataalamu wanapendekeza kwamba, ili kupunguza  gharama za mbolea na madawa ya kukabiliana na wadudu waharibifu, na magonjwa mbali mbali ya mimea, mkojo wa sungura unaweza kusaidia pakubwa kupunguza gharama hizo.
Mkojo wa Sungura una wingi wa Nitrogen. Nitrogen ni kemikali ambayo inapaatikana kwenye anga kwa kiasi cha asilimia 78. Nitrogen inayopatikana katika mkojo wa sungura ni muhimu sana katika utayarishaji wa mbolea ya majani.
Mbali na hayo mkojo huo ni dawa ya kupambana na wadudu wa aina ya nzi ambao hunyonya utomvu wa mimea na kuidhoofisha.
Mkojo huo kadhalika ni sumu kwa wadudu aina tofauti ikiwani pamoja na wadudu wanaokula majani kwa kuyatoboa toboa, na wadudu wengine wanaofyonza maji maji ya mimea wakitafuta lishe. 
Wadudu hao wanapovamia mimea kwa wingi huifanya mimea hiyo kupoteza rangi yake thabiti ya kijani na rangi hiyo kififia na kuwa njano. Majani ya mimea hiyo kadhalika huwa madogo na hivyo basi kutatiza na kupunguza uwezo wa mimea wa kuzalisha mazao ya mimea hiyo.
Mbali na nitrogen, mkojo wa sungura una madini ya phosphorous na potassium. Kinyesi cha sungura hutokana na chakula boga boga kingi kikiwa cha rangi ya kijani, hivyo hubadilishwa ndani ya mwili wa mnyama huyo na kufua tia uokaji unaotokea ndani ya tumbo la sungura, hatimaye kinachotoka ni kinyesi chenye faida kwa mimea.
Kuna mengi ya kuzungumzia kuhusu faida ya mkojo wa Sungura,lakini kwanza tuangalie ni mimea ipi inayofaa kunyunyiziwa mkojo wa sungura. Wataalamu wanatuambia kwamba mkojo wa sungura unafaa sana kwa kilimo cha mboga 
kama vile kabichi, cucamber, tikiti maji, na mboga za kila aina katika kiwango chochote cha kukua kwa mimea hiyo.
Hata hivyo katika kilimo cha mahindi, unaweza kunyunyizia mahindi yako akiwa bado yanaanza kukua. Je ni zipi taratibu za kutumia mkojo wa sungura kama mbolea? Kulingana na wataalamu kuna taratibu na njia ambazo mkulima anapaswa kuzingatia, ili kutekeleza swala hili la mbolea ya sungura.
Ni lazima kuwe na tahadhari ambazo ni muhimu zizingatiwe katika shughuli hiyo. Kwanza kabisa unapaswa kukusanya mkojo wa sungura kwenye shamba lako au kama wewe si mfugaji wa sungura tafuta kutoka kwa wafugaji ununue.
Sungura aliyekomaa anaweza kutoa mkojo wa kiasi cha mili lita 250 kwa siku, kwa hivyo sungura watano waliokomaa watakupa lita moja ya mkojo kila siku.

Usimwagilie mkojo wa sungura moja kwa moja kwenye mimea baada ya kuukusanya kwa sababu mkojo huo una nguvu za kuchoma mimea yako. Kwa hivyo unatakikana kuchanganya na maji, ili matumizi ya mkojo huo yawe salama kwa mimkea yako.
Mkulima unashauriwa kwamba unapochanganya mkojo wa sungura na maji, uchanganye katika kipimo cha lita moja ya mkojo huo kwa lita tano za maji safi.
Kuna aina tofauti za utekelezaji wa shughuli ya kuweka mbolea kwenye shamba lako, na hilo linaambatana na aina ya mbolea unayotaka kutumia.
Kwa sababu mbolea ya mkojo wa sungura i-maji maji, unapaswa kutumia njia au taratibu sawa na ya kumwagilia maji mimea, au kwa kutumia taratibu ya kunyunyiza mbolea hiyo moja kwa moja kwenye majani ya mimea, ambapo mimea hiyo itasharabu mbolea hiyo kupitia kwenye majani.
Wataalamu wanasema njia rahisi zaidi kati ya hizo mbili, ni ile ya kutumia taratibu za kumwagilia maji mimea, kwani ni rahisi kutekeleza, na haichukui muda mwingi. Mbolea hiyo hujipeleka yenyewe kwenye mizizi ya mimea kila wakati unaponyunyizia maji mimea yako.
Mkojo wa Sungura na faida zake kwa kilimo.